<classify> AWAMU ya kwanza ya wanafunzi zaidi ya 300 wa Kitanzania, waliodahiliwa kujiunga na vyuo vikuu vya nje ya nchi kupitia kampuni ya Global Education Link ya jijini Dar es Salaam, wameondoka nchini kwenda India na China kuanza masomo.Mkurugenzi Mtendaji wa Global Education Link, Abdulmalick Mollel, amesema awamu ya kwanza inahusisha vyuo vikuu vya nchini India na nchini China ambavyo vinaanza muhula wa masomo wiki ya mwisho ya mwezi wa Agosti.Alieleza kuwa awamu nyingine za wanafunzi wanaokwenda nje ya nchi katika vyuo vikuu vya nchi mbalimbali, wataendelea kuondoka kwa awamu tofauti tofauti kwa kadri mwaka wa masomo wa vyuo vyao unavyoanza.Mollel amesema, kutokana na wingi wa wanafunzi wa India na China, haikuwezekana wanafunzi wote kuondoka Uwanja wa ndege wa kimataifa wa Julius Nyerere Dar es Salaam, hivyo imebidi kuwagawa, wengine wameondokea uwanja wa ndege wa Zanzibar na wengine uwanja wa ndege wa Kilimanjaro.Kabla ya wanafunzi hao kuondoka, wakiwa wameandamana na wazazi wao, walipewa semina elekezi na Global Education Link, kuhusu maandalizi ya safari na maandalizi ya kuanza masomo katika nchi za ugenini huku wakisisitizwa kuzingatia kile kinachowapeleka, na wakimaliza masomo warudi nchini kulitumikia taifa.Mollel amesema, kuanza safari kwa wanafunzi hao, hakumaanishi kuwa udahili kwa vyuo vya nje umefungwa.Alifafanua kuwa udahili unaendelea kwa vyuo vinavyoanza muhula wa masomo Septemba, mwaka huu na kuna vyuo vingi hasa vya Ulaya na Marekani, vinaanza muhula wa masomo mwezi Oktoba.  <topic>: KITAIFA 